คนงานบุกทำเนียบฯ หวังขอนายกฯ ช่วยแก้ปัญหา-สุดท้ายไม่พบ
(15 ก.ย.) คนงานกว่า 400 คน ซึ่งเป็นสมาชิกเครือข่ายแรงงานของคณะกรรมการสมานฉันท์แรงงานไทย พร้อมด้วยนิสิตนักศึกษาจากสหพันธ์นิสิตนักศึกษาแห่งประเทศไทย (สนนท.) นัดรวมตัวกันที่ลานพระบรมรูปทรงม้า ตั้งแต่เวลา 10.00 น. และพากันเดินเท้ามาที่หน้าทำเนียบรัฐบาล เพื่อยื่นหนังสือต่อนายอภิสิทธิ์ เวชชาชีวะ นายกรัฐมนตรี โดยคณะกรรมการสมานฉันท์แรงงานไทย ได้ออกแถลงการณ์เรียกร้องต่อนายกฯ ให้ดำเนินการจัดตั้งคณะกรรมการระดับชาติ เพื่อแก้ไขปัญหาวิกฤติการณ์เศรษฐกิจ การเลิกจ้าง และสิทธิแรงงาน โดยเน้นการมีส่วนร่วมของผู้ใช้แรงงาน รวมทั้งให้ยุติมาตรการจับกุมผู้นำแรงงานที่ถูกออกหมายจับ เพิกถอนหมายจับ และตั้งคณะกรรมการตรวจสอบการสลายการชุมนุมของผู้บัญชาการตำรวจนครบาลซึ่งใช้เครื่องขยายเสียงระยะไกล (LRAD) จากกรณีการชุมนุมของสหภาพแรงงานไทรอัมพ์ฯ สหภาพแรงงานอิเล็กทรอนิกส์และแม็คคานิคส์ ในเครือบริษัทเอนี่ออนฯ และคนงานบริษัทเวิลด์เวลล์การ์เม้นท์ เมื่อวันที่ 27 ส.ค.ที่ผ่านมา รวมถึงให้แก้ปัญหาแรงงานแต่ละกรณีปัญหาอย่างเร่งด่วน (อ่านฉบับเต็ม)ผู้สื่อข่าวรายงานว่า แรงงานกลุ่มดังกล่าวได้ปิดถนนหน้าทำเนียบรัฐบาล 3 เลน โดย สวี สุดารัตน์ อนุกรรมการสหภาพแรงงานไทรอัมพ์อินเตอร์เนชั่นแนลแห่งประเทศไทย กล่าวขอโทษผู้ใช้รถใช้ถนนที่ได้รับผลกระทบจากการชุมนุม พร้อมทั้งชี้แจงว่า กรรมกรไม่มีสื่อเป็นของตัวเอง และไม่มีเงินมากพอ การรวมตัวกันของคนงานจึงเป็นวิธีที่ดีที่สุดในการเรียกร้องต่อรัฐบาลให้แก้ปัญหาต่างๆ ของคนงานทั้งการถูกเลิกจ้าง การถูกดำเนินคดี และถูกทำลายสหภาพแรงงาน การออกมาเดินขบวนไม่ใช่เรื่องสนุก ถ้าไม่มีปัญหาคงไม่มา พร้อมบอกว่า แรงงานมีปัญหาคนเดียว แต่ผลกระทบเกิดกับทั้งครอบครัว อย่างไรก็ตาม ไม่มีตัวแทนจากรัฐบาลออกมารับหนังสือ จนเวลาประมาณ 13.00 น. คนงานตัดสินใจย้ายขบวนมากดดันที่ประตู 3 เยื้องสะพานชมัยมรุเชษฐ์ ผู้ชุมนุมบางส่วนได้เข้าไปเขย่าประตูรั้วทำเนียบฯ เพื่อเรียกร้องให้รัฐบาลส่งตัวแทนมารับข้อเรียกร้อง ขณะที่ตำรวจปราบจราจลเริ่มเดินออกมาตั้งแถว ส่วนคนงานก็เริ่มส่งเสียงโห่เป็นระยะ เมื่อเห็นขบวนทหารกว่า 30 นายเดินมาตั้งแถวในรั้วทำเนียบรัฐบาล วิไลวรรณ แซ่เตีย ประธานคณะกรรมการสมานฉันท์แรงงานไทย กล่าวผ่านโทรโข่งที่ข้างรั้วทำเนียบฯ ประตู 3 ว่า คนงานมาชุมนุมกันเพื่อขอยื่นหนังสือกับนายกฯ โดยได้ประสานงานมาตั้งแต่เมื่อวานแล้ว และทราบว่า ตอนนี้นายกฯ อยู่ในทำเนียบฯ จึงอยากให้ช่วยประสานงานให้คนที่มีอำนาจออกมาคุยกับคนงาน เพราะที่ผ่านมาไปกระทรวงแรงงานมาแล้วก็ยังไม่มีความคืบหน้า และตอนนี้คนงานเดือดร้อนอย่างหนัก ต่อมา รั้วทำเนียบที่คนงานเขย่าได้หลุดและเปิดออก ขณะที่คนงานไม่มีทีท่าจะบุกเข้าไปอย่างไรก็ตาม ตำรวจปราบจราจลได้ขยับเข้ามาจนติดรั้วทำเนียบ และมีประกาศจากทางตำรวจชี้แจงว่า คนงานสามารถชุมนุมได้ตามกรอบของกฎหมาย แต่แกนนำต้องควบคุมอย่าให้ผู้ชุมนุมทำลายทรัพย์สินราชการ พร้อมทั้งระบุด้วยว่า ได้ถ่ายรูปเอาไว้หมดแล้ว ทำให้คนงานส่วนหนึ่งไม่พอใจ เวลาประมาณ 14.00 น. รถกระบะในทำเนียบฯ ซึ่งบรรทุกเครื่องขยายเสียงระดับไกล (LRAD: Long Range Acoustic Device) 1 เครื่อง ถูกขับออกมาจอดด้านในรั้วทำเนียบ โดยหันเครื่อง LRAD มาทางผู้ชุมนุม คนงานตะโกน อีแรดมาแล้วๆ และต่างหยิบกระดาษทิชชู่ออกมาอุดหูเตรียมพร้อม อย่างไรก็ตาม ไม่ได้มีการใช้เครื่องดังกล่าว จนเมื่อเวลา 14.25 น. จึงมีการติดต่อว่าให้คนงานส่งตัวแทนเข้าไปในทำเนียบฯ วิไลวรรณ พร้อมด้วยตัวแทนแรงงานแต่ละกรณีปัญหาได้เข้าพบปณิธาน วัฒนายากร รองเลขาธิการนายกรัฐมนตรี เพื่อนำเสนอปัญหาและข้อเรียกร้อง โดยนายปณิธาน ระบุว่า นายกรัฐมนตรีพร้อมรับฟังปัญหาด้วยตัวเอง เพียงแต่รอช่วงเวลาที่เหมาะสม ซึ่งอาจหลังจากเดินทางกลับจากการประชุมสหประชาชาติทั้งนี้ การชุมนุมได้ยุติในเวลาประมาณ 16.00น. หลังจากตัวแทนได้กลับออกมาและชี้แจงการเข้าพบรองเลขาฯ นายกฯ ต่อผู้ชุมนุม
 (15 ก.ย.) คนงานกว่า 400 คน ซึ่งเป็นสมาชิกเครือข่ายแรงงานของคณะกรรมการสมานฉันท์แรงงานไทย พร้อมด้วยนิสิตนักศึกษาจากสหพันธ์นิสิตนักศึกษาแห่งประเทศไทย (สนนท.) นัดรวมตัวกันที่ลานพระบรมรูปทรงม้า
LRAD,คณะกรรมการสมานฉันท์แรงงานไทย,มิชลิน,วิไลวรรณ แซ่เตีย,สหภาพแรงงานอิเล็กทรอนิกส์และแม็คคานิคส์ ในเครือบริษัทเอนี่ออน อิเล็กทรอนิกส์ (ไทยแลนด์) จำกัด,สหภาพแรงงานแคนาดอล,สหภาพแรงงานไทรอัมพ์อินเตอร์เนชั่นแนลแห่งประเทศไทย,โตโยต้า